Talle bring hulde ná SA ‘musieklegende’ sterfJabulani Tsambo, beter bekend as Hip Hop Pantsula of HHP, het gesterf. Foto: Twitter Jabulani Tsambo, die Suid-Afrikaanse hip-hop-ster, beter bekend as Hip Hop Pantsula of HHP, het gesterf. Hy was 38 jaar oud. Tsambo se vrou, Lerato Sengadi, het sy dood Woensdag aan TshisaLIVE bevestig. Ondanks talle mediaberigte oor die vermaaklikheidster se dood, is die oorsaak van sy dood nog nie bevestig nie. Dit is egter wyd bekend dat hy ŉ depressielyer was. Solly Malatsi, nasionale woordvoerder van die DA, het in ŉ verklaring gesê Tsambo was ŉ Suid-Afrikaanse musieklegende. “Hy was een van die kragtigste pioniers van Mzansi‑hip-hop en ‑kletsrym in volkstaal,” het Malatsi gesê. “Van treffers soos Harambe tot Bosso Ke Mang, was HHP ŉ kunstenaar wat sy stem gebruik het in die stryd teen ongeregtigheid, om ons diversiteit as ŉ nasie te vier en om ŉ klankbaan van hoop vir miljoene jongmense oor ons land te skep.” Malatsi het gesê Tsambo se dood sal ŉ ewige leemte laat, maar sy musiek sal altyd sy nalatenskap bly. Jabulani Tsambo, beter bekend as Hip Hop Pantsula of HHP, in aksie op die verhoog. Foto: Facebook Ook op sosiale media het die huldeblyke ingestroom. Die ANC het gesê Tsambo het ŉ onmisbare bydrae tot die Suid-Afrikaanse kuns- en kultuurbedryf gelewer en die land is armer sonder hom. Die radio-omroeper Rob Forbes het vertel hoe hy saam met Tsambo op skool was. “Die laaste keer wat ons gepraat het, het hy gelukkig en optimisties geklink. My hart is seer. ŉ Talent is weggeruk,” het hy op Twitter geskryf. Die musikant AKA het na Tsambo as ŉ “ikoon” verwys, terwyl die televisie-aanbieder, Leanne Manas, ook haar hartseer uitgespreek het. Verskeie radiostasies het hulde aan Tsambo gebring. Teen Woensdagmiddag was #RIPHHP een van die mees gebruikte hutsmerke op Twitter.